**Përgjigje Nr.31/2023**

Lidhur me kërkesën tuaj për informacion mbi funksionimin e Aeroportit Ndërkombëtar të Kukësit, Autoritetit të Aviacionit Civil, ju bënë me dije si më poshtë:

Autoritetit të Aviacionit Civil (shkurt AAC) ushtron funksione mbikqyrëse pranë operatorëve të aerodromeve sipas një Plani Vjetor Mbikqyrës.

Në mbështetje të aktiviteteve mbikëqyrëse të Autoritetit të Aviacionit Civil Shqiptar për vitin 2022, në zbatim të Planit Vjetor të Punës 2022, të firmosur nga Drejtori Ekzekutiv me Nr. Prot.16, më datë 10/1/2022, Drejtoria e Aerodromeve ka ushtruar auditim të përgjithshëm më datat 15-17/03/2022, pranë Aeroportit Ndërkombëtar të Kukësit (KFZ) me qëllim verifikimin e zbatimit dhe përmbushjes së kërkesave rregullatore për fushat si: operimet në zonën ajrore, Shërbimi i Shpëtimit dhe Zjarrëfikjes (RFFS), Sistemi i Menaxhimit të Sigurisë në Operim (SMS) – kërkesat e personelit, Infrastruktura, Mirëmbajtja dhe Pajisjet Ndihmëse Vizuale (*visual aids*).

Në vijim më datë 17/06/2022, është ushtruar inspektimi ndjekës (*follow-up*) pranë Aeroportit Ndërkombëtar të Kukësit lidhur me auditimin e datës 15-17/03/2022, me qëllim verifikimin e masave të marra nga operatori për gjetjet e rezultuara nga auditimi i AAC-së në fushat: operimet në zonën ajrore, Shërbimi i Shpëtimit dhe Zjarrëfikjes (RFFS), Sistemi i Menaxhimit të Sigurisë në Operim (SMS) – kërkesat e personelit, infrastruktura, mirëmbajtja dhe pajisjet ndihmëse vizuale (*visual aids*). Gjithashtu, referuar shkresës së KFZ-s me Nr. Prot. 142, datë 09/05/2022 për plotësimin e kërkesave lidhur me fillimin e operimeve natën, grupi i inspektimit ka kryer një verifikim në vend (*on-site*) të sistemit të ndriçimit, për të verifikuar përputhshmërinë me kërkesat rregullatore në fuqi.

Sipas Planit të Punës për Drejtorinë e Aerodrome (DAD) për vitin 2023, të firmosur nga Drejtori Ekzekutiv me Nr. Prot 2224/5, datë 30/12/2022, është planifikuar kryerja e auditimit të përgjithshëm për të gjithë fushat sipas kërkesave rregullatore pranë Aeroportit Ndërkombëtar të Kukësit (KFZ) në muajin Prill 2023. Përkatesisht ky audit do të kryhet në datat 3-5 Prill 2023.

Operatori i Aerodromit është përgjegjës për operimin e aerodromit në përputhje me Manualin e Aerodromit dhe mirëmbajtjen e tij sipas Programit të Mirëmbajtjes dhe procedurave përkatëse.

Referuar Konventës së Çikagos dhe Aneksit 15 i transpozuar në legjislacionin tonë me Urdhrin e Ministrit nr. 296, datë 29/7/2021, shteti është i detyruar të sigurojë se të dhënat mbi aeroportet ndërkombëtare janë të publikuara në AIP (*Aeronautical Information Publication*).

Pranë AIP janë të publikuara dhe të aksesueshme edhe për publikun karakteristikat fizike dhe kushtet operacionale për operimin e aerodromit, përfshirë orët e operimit.

Nëse ka kushte të cilat afektojnë operimin e aerodromit në mënyrë të përkohshme, operatori i aerodromit është i detyruar të bëjë njoftimet përkatëse dhe për sa më lart lëshohet NOTAM.

(Njoftim për palët e interesuara mbi operimet).

Në të dhënat e AACs nuk disponohet informacion mbi lëshimin e NOTAM, lidhur me mbylljen e aeroportit.

Për më tepër pranë Sektorit të Lejeve të Fluturimit në AAC ka aplikuar më datë 3 shkurt 2023 Wizz Air, i cili fillon operimet e skeduluara më 26 Mars 2023.